
ПРАВИЛНИК
ЗА УСТРОЙСТВОТО И ДЕЙНОСТТА НА ОБЩИНСКИ ЦЕНТЪР ЗА КОМПЛЕКСНА РАБОТА С ДЕЦА, УЧЕНИЦИ И МЛАДЕЖИ – ГР. КАМЕНО
(приет с Решение по т…………, Протокол № …………………г. на Общински съвет – Камено)




















ГЛАВА ПЪРВА
ОБЩИ ПОЛОЖЕНИЯ
Чл. 1. Този правилник урежда дейността, структурата, управлението, числения състав и организацията на работа на Общински център за комплексна работа с деца, ученици и младежи – гр. Камено (наричан по-долу за краткост „Центъра“ или „ОЦКРДУМ“), както и реда и условията за ползване на предоставеното му движимо и недвижимо общинско имущество.
Чл. 2. (1) Центърът е специализирано общинско звено (дейност) за местни дейности в структурата на Община Камено, позиционирано в Раздел Б. „Изпълнителни дейности“, Дейност XIII. „Детски и младежки дейности“.  
(2) Центърът се създава за неопределен срок.
(3) Центърът не е самостоятелно юридическо лице, осъществява дейността си като структурно звено на Община Камено.  
(4) Адресът за управление и осъществяване на дейността на Центъра е: гр. Камено, п.к. 8120, ул. „Димитър Благоев“ № 1А – (сградата на старото училище)
(5) Центърът осъществява дейността си въз основа на настоящия Правилник и в съответствие със заложените в годишния бюджет на Община Камено средства за неговата издръжка и функциониране.
(6) Центърът може да получава средства и от държавния бюджет съгласно националното законодателство, приложимите стандарти и нормативни правила, както и от европейски, национални и международни програми и проекти, чрез Община Камено.
Чл. 3. (1) Центърът се създава, преобразува и закрива с решение на Общински съвет – Камено по предложение на кмета на общината.

ГЛАВА ВТОРА
ПРЕДМЕТ НА ДЕЙНОСТ И ЦЕЛИ

Чл. 4. (1) Общински център за комплексна работа с деца, ученици и младежи – гр. Камено има за предмет следните дейности:
1. Разработва собствени образователни, творчески, културни и превантивни програми, базирани на методите на неформалното обучение, които подкрепят и насърчават детските и младежките дейности, активното гражданско участие, детското и младежкото творчество, доброволчеството, междуинституционалното сътрудничество и други форми, подпомагащи цялостното развитие на децата, учениците и младите хора;
2. Създава условия и модерна общностна среда за развитие на качествена детска и младежка работа, като отчита специфичните потребности, нужди и интереси на подрастващите на местно ниво;
3. Осигурява условия за ранна социализация, стимулиране на ранното детско развитие и подкрепа за отговорно родителство чрез специализирани занимания за деца от 0 до 3 години и техните родители;
4. Осъществява специализирана индивидуална и групова подкрепа, сензорна интеграция и социална адаптация на деца и младежи със специални образователни потребности (СОП) и увреждания чрез оборудвана зала за сензорна интеграция и привличане на квалифицирани специалисти;
5. Създава условия за организиране на извънкласни и извънучилищни дейности, творчески школи, кръжоци, курсове и клубове по интереси за развитие на талантите на децата и младежите и осигуряване на активното им участие в културния живот на общината;
6. Осигурява условия за провеждането на спортни мероприятия, състезания, двигателни активности и занимания за свободното време чрез закрития спортен салон и прилежащата база на Центъра;
7. Организира, провежда и домакинства публични събития, лекции, беседи, тематични информационни срещи, обучения и кръгли маси по актуални теми, свързани с превенция на рисковото поведение, зависимостите, агресията, безопасността и дигиталните умения;
8. Прилага принципите на европейските и националните политики в областта на младежта и закрилата на детето, насочени към социално приобщаване, равен достъп до права, неформално учене и мобилност;
9. Изгражда и поддържа сътрудничество с образователни институции (детски градини и училища), народни читалища, социални и културни структури, органи за закрила на детето, полиция и неправителствени организации на местно, регионално и национално ниво;
10. Подпомага провеждането на местната политика за децата и младежта на Община Камено в партньорство с местната общност;
Чл. 5. (1) В изпълнение на основните дейности Центърът постига следните цели:
1. Предлага широк набор от достъпни дейности за личностно, социално, творческо и физическо развитие на децата, учениците и младежите, включително подкрепа за реинтеграция на отпаднали или застрашени от отпадане от образователната система лица;
2. Разработва програми и предлага дейности, насочени към деца, ученици, родители и специалисти с цел повишаване на благосъстоянието, позитивното родителство, социалното приобщаване и намаляването на неравенствата;
3. Превръща Центъра в сигурно, привлекателно и свободно пространство за изява, неформално учене, спорт, отдих и младежки инициативи;
4. Подпомага децата и младите хора да изразяват свободно своето мнение, да развиват своите таланти, гражданска култура, емоционална интелигентност и практически умения за самостоятелен живот;
5. Осигурява равен достъп до качествени образователни, спортни и културни услуги за децата и младежите от малките населени места в общината;

ГЛАВА ТРЕТА
СТРУКТУРА И УПРАВЛЕНИЕ

Чл. 6. Центърът разполага с екип, чрез който развива, популяризира и утвърждава ролята на комплексната работа с деца, ученици и младежи при планирането и изпълнението на местните дейности и политики.
Чл. 7. (1) Центърът се ръководи от Управител, който се назначава и освобождава от Кмета на Община Камено. Управлението се възлага с трудов договор по Кодекса на труда след провеждане на конкурс.
(2) Управителят на Центъра е административно и функционално подчинен на Кмета на Община Камено.
Чл. 8. (1) Управителят планира, организира, координира, ръководи и контролира цялостната дейност на Общински център за комплексна работа с деца, ученици и младежи - гр. Камено, съгласно действащото законодателство, решенията на Общински съвет - Камено, заповедите на Кмета на Община Камено и настоящия Правилник, като:
1. Осъществява оперативното ръководство на Центъра;
2. Осъществява сътрудничество със сродни организации и мрежи, детски градини, училища, читалища, както и с национални и международни институции по въпроси, свързани с неговата дейност и цели;
3. Разработва и предлага за утвърждаване от Кмета на Община Камено Правилник за вътрешния трудов ред и Правила за пропускателен режим и безопасност в сградата и прилежащия терен;
4. Разработва и утвърждава вътрешни актове, оперативни програми, графици и правила за дейността на Центъра, съгласно действащото законодателство, решенията на Общински съвет - Камено, заповедите на Кмета на Община Камено и настоящия Правилник;
5. Изработва проектите на длъжностни характеристики на служителите и работниците на Центъра и ги предоставя за утвърждаване от Кмета на Община Камено. Длъжностната характеристика на Управителя се утвърждава от Кмета на Община Камено;
6. Прави обосновани предложения до Кмета на Община Камено за сключване, изменение и прекратяване на трудовите договори на служителите на Центъра, както и за привличане на външни специалисти по граждански договори съобразно специфичните нужди на дейността;
7. Изготвя проект на поименно длъжностно щатно разписание на Центъра и го предоставя за утвърждаване от Кмета на Община Камено в рамките на приетата от Общинския съвет численост;
8. Изготвя годишен план, годишна програма, месечни графици и годишни приоритети на Центъра;
9. Изготвя годишни отчети за дейността на Центъра и за своята дейност пред Кмета на Община Камено;
Чл. 9. (1) Длъжностното щатно разписание на Центъра се утвърждава от Кмета на Община Камено по предложение на Управителя, в съответствие с приетата от Общински съвет – Камено структура и численост и в пряка връзка с дейностите и целите на Центъра.
Чл. 10. Служителите на Центъра изпълняват своите задължения в съответствие с Кодекса на труда, този Правилник, Правилника за вътрешния трудов ред, заповедите на Управителя и Кмета на Община Камено и утвърдените си длъжностни характеристики.



ГЛАВА ЧЕТВЪРТА
ПРАВА И ЗАДЪЛЖЕНИЯ ОТНОСНО ПРЕДОСТАВЕНОТО ОБЩИНСКО ИМУЩЕСТВО

Чл. 22. Центърът извършва дейността си в сграден фонд и имущество - недвижим имот общинска собственост, находящ се в гр. Камено, ул. „Димитър Благоев“ № 1А, (старото училище). 
Чл. 23. Центърът, ръководен от Управителя, има следните права и задължения по отношение на предоставеното му имущество:
1. Да ползва имота, специализираните кабинети, залата за ранно детско развитие, сензорната зала, актовата зала и закрития спортен салон за осъществяване на основната си дейност и за постигане на основните си цели;
2. Да стопанисва и ползва имота и наличното обзавеждане и оборудване с грижата на добър стопанин;
3. Да осигурява безопасна, достъпна и хигиенична среда за децата, учениците, младежите, родителите и служителите;
4. Да следи за техническото състояние на сградата и инсталациите и да прави своевременни предложения до Община Камено за извършване на текущи ремонти и заплащане на консумативите, свързани с експлоатацията на имота, както и за неговото застраховане;
5. Да води точна документация, инвентарни книги и отчетност за зачислените дълготрайни материални активи, спортни съоръжения, терапевтични модули и материални запаси.

ЗАКЛЮЧИТЕЛНИ РАЗПОРЕДБИ

§ 1. Този правилник се приема на основание чл. 21, ал. 1, т. 23 и ал. 2 от Закона за местното самоуправление и местната администрация (ЗМСМА), във връзка с чл. 17, ал. 1, т. 1, 3, 7 от ЗМСМА, Закона за закрила на детето, Закона за младежта и приложимите разпоредби на Закона за публичните финанси (ЗПФ).
§ 2. За неуредените в този правилник въпроси се прилагат разпоредбите на действащото законодателство на Република България и подзаконовите нормативни актове на органите на местното самоуправление на Община Камено.
§ 3. Настоящият правилник е приет с Решение по т. …………от Протокол № …………………г. на Общински съвет – Камено и влиза в сила …………………

